10. การควบคุมภายใน 

คณะกรรมการบริษัทและฝ่ายบริหารมีหน้าที่และความรับผิดชอบโดยตรงในการจัดให้มีและรักษาไว้ซึ่งระบบการควบคุมภายใน
ซึ่งจะครอบคลุมถึงการควบคุมทางด้านการเงิน การดำเนินงาน การกำกับดูแลการปฏิบัติงาน
และการบริหารความเสี่ยง
ดังนั้นคณะกรรมการบริษัทจึงได้มอบหมายให้คณะกรรมการตรวจสอบมีอำนาจและหน้าที่ในการสอบทานให้บริษัทมีรายงานการการเงินอย่างถูกต้องและเพียงพอ
สอบทานให้บริษัทมีระบบควบคุมภายในและการตรวจสอบภายในที่เหมาะสมและมีประสิทธิผลสอบทานให้มีการประเมินความเสี่ยงและการบริหารความเสี่ยงที่เหมาะสม
และสอบทานให้ปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
หรือกฎหมายที่เกี่ยวกับธุรกิจของบริษัท
ทั้งนี้โดยมีฝ่ายตรวจสอบภายในซึ่งเป็นหน่วยงานหนึ่งของบริษัททำหน้าที่ตรวจสอบประเมินระบบควบคุมภายใน
การบริหารความเสี่ยง และการกำกับดูแลกิจการ

ฝ่ายตรวจสอบภายในมีหน้าที่และความรับผิดชอบในการตรวจสอบประเมินผลอย่างอิสระเกี่ยวกับการบริหารความเสี่ยง
การควบคุมภายใน และการกำกับดูแลที่ดี
ด้านการดูแลให้บริษัทปฏิบัติตามกฎระเบียบของทางการโดยเฉพาะเรื่องรายการที่เกี่ยวโยงกัน
โดยฝ่ายตรวจสอบภายในมีบุคลากรรวม 8 คน ซึ่งมีประสบการณ์ตั้งแต่ 2 ปีถึง 15 ปี

ในการประชุมคณะกรรมการบริษัท ครั้งที่ 3/2549 เมื่อวันที่ 28 มีนาคม 2549
คณะกรรมการบริษัทได้ทำการประเมินระบบการควบคุมภายใน
โดยพิจารณาตามองค์ประกอบการควบคุมภายในทั้ง 5 ด้านคือ

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฏิบัติงานของฝ่ายบริหาร

4.  การควบคุมระบบสารสนเทศและการสื่อสารข้อมูล และ

5.  การควบคุมระบบการติดตาม

โดยประกอบกับข้อคิดเห็นจากคณะกรรมการตรวจสอบและการซักถามข้อมูลจากฝ่ายบริหาร
เห็นว่าบริษัทมีการควบคุมภายในที่เพียงพอ
ส่วนรายงานของฝ่ายตรวจสอบภายในไม่ปรากฏข้อบกพร่องเกี่ยวกับระบบการควบคุมภายในที่เป็นนัยสำคัญ
นอกจากนี้ผู้สอบบัญชีภายนอกของบริษัท คือ สำนักงาน ดีลอยท์ ทู้ช โธมัทสุ ไชยยศ
เป็นผู้ตรวจสอบงบการเงินประจำงวดบัญชี 2548
ไม่ได้มีข้อสังเกตในข้อบกพร่องที่มีสาระสำคัญเกี่ยวกับระบบควบคุมภายในทางด้านบัญชีการเงินของบริษัท

ฝ่ายบริหารมีความเชื่อมั่นตามสมควรว่าระบบการควบคุมภายในของบริษัทรัดกุมเพียงพอที่จะป้องกัน
รักษา สินทรัพย์จากความเสียหายที่อาจเกิดขึ้นจากการใช้ หรือการจำหน่ายโดยไม่ได้รับการอนุมัติ
และมีการติดตาม
ดูแลการดำเนินงานของบริษัทย่อยว่าสามารถป้องกันทรัพย์สินของบริษัทและบริษัทย่อย
อันเกิดจากการที่ผู้บริหารนำไปใช้โดย มิชอบหรือโดยไม่มีอำนาจอย่างเพียงพอ

ทั้งนี้ บริษัทมีหน่วยงานตรวจสอบภายในที่ได้จัดเตรียมแผน
และวางนโยบายและแนวทางในการตรวจสอบสำหรับปี 2549
สำหรับโรงแรมในเครือดุสิตที่ทำการตรวจปีละ 2 ครั้งและรอยัล ปริ๊นเซสที่ทำการตรวจปีละ 1 ครั้ง
แต่ละครั้งได้กำหนด แนวทางการตรวจสอบโดยให้น้ำหนักในด้านการตรวจสอบทางการเงิน
(Financial Audit) ประมาณร้อยละ 25
สอบทานรายการที่เกี่ยวโยงกันตามแนวข้อกำหนดของตลาดหลักทรัพย์และตรวจการปฎิบัติตามกฎหมายที่เกี่ยวกับธุรกิจโรงแรมประมาณร้อยละ
5-10 ส่วนที่เหลือจะตรวจด้านการปฏิบัติงาน (Operational Audit) การปฏิบัติงานตาม Dusit
Standard การประเมินระบบควบคุมภายในตามแนวทาง COSO
นอกจากนี้จะขยายการตรวจสอบความมีประสิทธิผลของกระบวนการบริหารความเสี่ยงสำหรับโรงแรมดุสิตธานี
และของบริษัทดุสิตโฮเต็ล แอนด์ รีสอร์ท ด้วย ทั้งนี้การตรวจสอบของบริษัทอื่นๆ
ในกลุ่มจะเน้นด้านการปฏิบัติการ ด้านการเงิน Compliance Audit รวมทั้ง Quality
Assurance สำหรับวิทยาลัยดุสิตธานี

นอกจากนี้บริษัทได้ตระหนักถึงความสำคัญของการบริหารความเสี่ยง โดยในไตรมาส 4 ของปี 2548
บริษัทได้จัดจ้างบริษัท PriceWaterhouseCoopers (“PWC”)
เป็นที่ปรึกษาในการวางระบบการบริหารความเสี่ยง (Enterprise Risk Management)
ให้กับบริษัทเพื่อรองรับการความเสี่ยงต่างๆ ที่เกิดขึ้น
ตลอดจนเพื่อเพิ่มประสิทธิภาพในการบริหารงานขององค์กร ซึ่งเมื่อวันที่ 11 กันยายน 2549 PWC
ได้นำเสนอผลของการศึกษาความเสี่ยงขององค์กรรวมทั้งข้อเสนอแนะในส่วน
ของโครงสร้างทีมบริหารความเสี่ยง บทบาทและหน้าที่ของคณะกรรมการบริษัท
ประธานกรรมการบริหาร คณะกรรมการตรวจสอบ และทีมงานที่มีต่อการบริหารความเสี่ยง
รวมทั้งแผนการดำเนินงานการบริหารความเสี่ยง
พร้อมทั้งจัดทำคู่มือการบริหารความเสี่ยงเพื่อให้บริษัทสามารถจัดการบริหารความเสี่ยงอย่างต่อเนื่องได้ในอนาคต
ทั้งนี้ บริษัทมีแผนในการจัดตั้งทีมงานเพื่อนำผลการศึกษาและข้อเสนอแนะของ PWC
ไปใช้ในการบริหารความเสี่ยงในระดับโรงแรมทุกแห่ง
โดยคาดว่าจะสามารถดำเนินการได้ภายในไตรมาส 1 ปี 2550